אינטרוספקציה, רפלקציה מטה קוגניציה ומה שביניהם/ שפ"י

1. מהי אינטרוספקציה?

הסתכלות פנימית של האדם על עצמו, התבוננות עצמית, סובייקטיבית. ניסיון של האדם לחקור את החוויות הפנימיות שלו, לבחון את תהליכיו הנפשיים ואת הלך הרוח שלו באמצעות הסתכלות פנימה על רגשותיו, מחשבותיו תחושותיו הגופניות שמתרחשות בכאן ועכשיו (נשימה, דופק, הסמקה. כיווץ, , חום, נימול וכד) וחווייתו במהלך ביצוע פעולה מסוימת. 
אינטרו=פנימה, ספקציה=הסתכלות. האינטרוספקציה. 
לענייננו בקורס – אנשי חינוך מעצם תפקידם מוזמנים לעשות לעצמם ו/או לתלמידים, ועמיתים לבצע תהליכים אינטרוספקטיביים עם עצמם. לנסות לזהות בזמן אמת חוויות שהם חווים רגשות או מחשבות, כדרך לסייע להם להבין את עולמם הפנימי. ההתבוננות פנימה, תשומת הלב להתרחשות הפנימית, מעודדים את האדם למודעות ולחיבור אל עולמו הפנימי. בקורס אנו יוזמים פעילויות חווייתיות אשר בהן נוצר חיבור אישי - רגשי – פנימי. בתוך החוויה אנחנו מעודדים את המשתתפים לתת מקום לתהליך אינטרוספקטיבי. מקום מתבונן אשר מאפשר פרספקטיבה של התבוננות מודעת, ולמידה אישית עצמית.
	

2. מהי רפלקציה? 

"רפלקציה פירושה השתקפות או שיקוף כתוצאה מהתבוננות..... פעולה של התבוננות עצמית במחשבות שלנו, התחושות שלנו, פעולותינו, מעשינו בעבר הקרוב והרחוק.." (ברנקו וייס, 1998).
מקורו של המונח רפלקציה מלטינית ומשמעותו "פנייה לאחור", מבט לאחור על דברים שקרו בעבר. לפי פרופסור משה זילברשטיין (1998) רפלקציה היא חשיבה מכוונת, רצונית ולא מקרית אודות פעולות שנעשו בעבר, מתוך מטרה לשפר או לקדם אותן בעתיד. הרפלקציה מורכבת משלושה שלבים – 
1. ידיעה, הכרת העובדות, המעשים והפעולות הנצפים לעין וגלויים בעולם החיצון
2. הפניית הכרה זו פנימה לשיפוט עצמי, שיקול דעת, חשיבה והסקת מסקנות
3. הפעלת הרצון לפעול בעקבות המסקנות ולנקוט במעשה משופר, מתקדם יותר

רפלקציה ניתנת לאימון ולטיפוח. טיפוח יכולת האדם לבחון את עצמו, להעריך ולהבין את עצמו מתוך אחריות אישית, יושר אינטלקטואלי ויושר רוחני. 
לענייננו בקורס – אנשי חינוך הופכים את החשיבה הרפלקטיבית ללחם חוק ולכלי משמעותי ביומיום החינוכי. הם שואפים לשכלל את היכולת להתבונן על עצמם מהצד, על הבחירות ההתנהגותיות שלהם, על המילים שבטאו, על שפת הגוף, על התחושות שצפו, על מי שהן היו שם, בזמן ההתרחשות המדוברת. בנוסף, הן שואפות להנחיל לתלמידיהן את הכלי הרפלקטיבי ככישור חיים להעצמה, התפתחות וגדילה..

3. מהי מטא - קוגניציה?


מטה קוגניציה ככלי למידה משמעותי - מתוך המזכירות הפדגוגית – מפמ"ר מוט"ב 
 "במהלך הפעילות על הלומד לבדוק עם עצמו אם המטרה הגיונית, אם הוא מתקדם לכיוון המטרה, אם הוא מבין מה הוא עושה ואם דרושים שינויים בעבודתו. בתום המשימה עליו להתייחס להצלחות ולאי-הצלחות ביחס למטרות ולהסיק מסקנות לגבי דרך הפעולה והשימוש בה בפעם הבאה שיידרש למשימה דומה.
הוראה מפורשת של ידע מטה-קוגניטיבי מגבירה בצורה ניכרת את יכולת ההעברה של מיומנויות החשיבה למצבים אחרים שבהם נדרשות מיומנויות אלו."
לענייננו בקורס –אנו שואפים לעודד בקרב הלומדים התנסויות מטה קוגניטיביות והתבוננות מטה- קוגניטיבית. התנסויות בהן הלומדים מנסים להבין את החשיבה שלהם, מה הוביל אליה, כיצד היא נבנתה. כיצד החוויה הרגשית השפיעה על החשיבה, ולהיפך – כיצד החשיבה השפיעה על החוויה הרגשית. וכיצד התנסויות אלו באות לידי יישום במשימות ייעוץ שונות

לסיכום 
· אינטרוספקציה קוראת בזמן ההתרחשות תוך כדי תנועה
· רפלקציה דורשת הסתכלות לאחור מחייבת עצירה מתודית

· מטה קוגניציה היא שיטת חשיבה שמקדמת תוצרים התנהגותיים הנובעים מתהליכי אינטרוספקציה ורפלקציה.


